<document celex="IP-05-1217" lang="lt">
    <p align="right">
      Briuselis, 2005 m. spalio 4 d.
    </p>
    <h1>
      <a name="Heading4" id="Heading4"></a><b>Komisija atidaro tinklalapį vartotojams, kuriame skelbiamos tarptinklinio mobiliojo ryšio kainos Europoje</b>
    </h1>
    <p>
      <b><i>Šiandien Europos Komisija atidarė naują tinklalapį, kurio tikslas – padėti vartotojams palankesne kaina naudotis mobiliojo ryšio telefonais užsienyje. Tinklalapyje pateikiami 25 ES
      valstybėse narėse veikiančių mobiliojo ryšio operatorių tarptinklinio ryšio tarifai. Apie šios svetainės atidarymą pranešta liepos mėn., kai komisarė Viviane Reding pabrėžė, kad naudotis
      mobiliaisiais telefonais užsienyje yra labai brangu ir kad reikia užtikrinti didesnį šių kainų skaidrumą. Tinklalapyje pateikiant tarifų pavyzdžių lenteles bei tiesioginio prisijungimo prie ES
      mobiliojo ryšio operatorių nuorodas siekiama, kad ES vartotojai turėtų konkretų supratimą apie tarifų, su kuriais jiems greičiausiai teks susidurti išvykus atostogų, dydį, bei patariama, kaip
      tvarkyti naudojimosi tarptautiniu tarptinkliniu ryšiu sąskaitas. Kai prieš vasarą buvo paskelbta apie atidaromą tinklalapį, pastebėta požymių, kad pradeda stiprėti konkurencija, ypač kai
      kuriems operatoriams siūlant specialius atostogų bei kitus tarifų paketus.</i></b>
    </p>
    <p>
      „Tik gerai informuotas vartotojas pajėgus apsiginti", – pareiškė informacinės visuomenės ir žiniasklaidos komisarė Viviane Reding. „Žinant, kokia pažanga pasiekta Europoje kitų telekomunikacijų
      paslaugų srityje, naudojimosi mobiliuoju telefonu užsienyje kaina yra sunkiai tikėtina. Todėl Komisija šiandien pristatytu naujuoju tinklalapiu siekia suteikti vartotojui daugiau žinių, kad jis
      galėtų pasirinkti žinodamas, stiprinti konkurenciją šiame sektoriuje ir skatinti sąžiningesnį bei aiškesnį kainų nustatymą.
    </p>
    <p>
      Šiandien pradėjusiame veikti naujajame Komisijos tinklalapyje vartotojams pateikiami visų 25 ES valstybių narių mobiliojo ryšio operatorių standartiniai tarifai skambinant į įvairias šalis.
      Kitas tinklalapio tikslas – padėti vartotojams lengviau rasti daugiau informacijos, pateikiant tiesiogines nuorodas į visų ES operatorių tarptinklinio ryšio tarifų tinklalapius bei į kitus
      naudingus kontaktinius adresus papildomai informacijai gauti. Tai patarimai, kaip pasirinkti palankiausius tarifus bei kur kreiptis iškilus sunkumams ar skundo atveju.
    </p>
    <p>
      Komisijos naujajame tinklalapyje vartotojams nesistengiama išvardyti tūkstančių ES taikomų tarifų, o nurodoma, kaip nesudėtingu būdu rasti daug tarifų pavyzdžių, kuriais remdamasis vartotojas
      aiškiai supras, kokie bus taikomi tarifai keliaujant po užsienio šalis Europoje. Tinklalapyje skelbiamos 2005 m. rugsėjo mėn. tarptinklinio ryšio kainos, kurios bus tikslinamos kas šešis
      mėnesius. Šią Komisijos iniciatyvą papildo 25 nacionalinių telekomunikacijų reguliavimo institucijų veikla. Nacionalinės telekomunikacijų reguliavimo institucijos glaudžiai bendradarbiauja su
      Komisijos tarnybomis tarptinklinio ryšio kainų klausimu ir neseniai paskelbė apie papildomą Europos reguliuotojų grupės (ERG), kuriai pavesta užtikrinti reguliavimo nuoseklumą visoje Europoje,
      remiamą priemonę tarptautinio tarptinklinio ryšio tarifų skaidrumui užtikrinti.
    </p>
    <p>
      Todėl komisarė Reding naująjį Komisijos tinklalapį pristatė kartu su Danijos telekomunikacijų reguliavimo institucijos vadovu Jørgen Abild Andersen, kuris šiuo metu taip pat yra ERG
      pirmininkas.
    </p>
    <p>
      Komisija tikisi, jog šių Europos bei nacionaliniu lygiu vykdomų priemonių derinimas paskatins operatorius siūlyti savo klientams geresnes ir sąžiningesnes kainas.
    </p>
    <p>
      <b>Pagrindiniai faktai</b>
    </p>
    <p>
      „Tarptautinis tarptinklinis ryšys“ – tai galimybė mobiliųjų telefonų abonentams naudotis savo telefonais keliaujant užsienyje. Vartotojai gali skambinti ir priimti skambučius tuo pačiu numeriu,
      kuriuo jie naudojasi savo šalyje. Todėl mobiliojo tinklo operatorius turi sudaryti tarptautinio tarptinklinio ryšio sutartis su kitų šalių operatoriais.
    </p>
    <p>
      2000 m. Komisija pradėjo plataus masto antimonopolinį šio sektoriaus tyrimą ir analizavo tarptinklinio ryšio mažmenines ir didmenines kainas Europoje, nuogąstaudama, kad jos yra pernelyg
      didelės. Atliekant šį tyrimą, dėl pernelyg didelių didmeninių tarptautinio tarptinklinio ryšio tarifų prieš Vokietijos ir JK mobiliojo ryšio operatorius buvo pradėtas atskiras antimonopolinių
      įstatymų pažeidimo tyrimas, remiantis su piktnaudžiavimu dominuojančia padėtimi susijusiomis EB sutarties taisyklėmis (82 straipsnis). Iki šiol besitęsiančio tyrimo metu buvo paskelbta keletas
      prieštaravimų pareiškimų (žr. <a href="http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> ir
      <a href="http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>). Be to, nuo 2004 m. Komisija tiria,
      ar du strateginiai aljansai, sukurti tarptautinio tarptinklinio ryšio paslaugoms gerinti („Starmap“ ir „Freemove“), nepažeidžia su prekybos suvaržymais susijusių EB sutarties taisyklių (81
      straipsnis).
    </p>
    <p>
      Vykstant minėtiems tyrimams, nuo 2004 m. Komisija sprendė mažmeninių tarptinklinio ryšio kainų klausimą, o ERG (iš nacionalinių telekomunikacijų reguliavimo institucijų atstovų sudaryta grupė,
      kurios užduotis – padėti Komisijai koordinuoti elektroninių ryšių reguliavimą Europoje) pradėjo mobiliojo ryšio operatorių tarpusavyje taikomų didmeninių tarptautinio tarptinklinio ryšio kainų
      koordinuotą tyrimą (žr. <a href="http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Šie tyrimai tebevykdomi ir nuo gegužės mėn. pasiekė naują etapą, kai nacionalinės reguliavimo institucijos, remdamosi bendra gegužės mėn. ERG susitikime sutarta pozicija, šiuo metu pradeda
      analizuoti savo šalių rinkas. Tinkamu laiku Komisija bus informuota apie jų planuojamus priimti sprendimus. Vienoje ERG išvadoje teigiama, kad „šiuo metu mažmeninės kainos be aiškios
      priežasties yra labai didelės”, žr.
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      2005 m. liepos mėn. komisarė Reding paskelbė apie savo ketinimą atidaryti tinklalapį, kuris padidintų tarptautinio tarptinklinio ryšio vartotojų kainų skaidrumą (žr. <a href=
      "http://europa.eu.int/rapid/pressReleasesAction.do?reference=IP/05/901&amp;format=HTML&amp;aged=0&amp;language=EN&amp;guiLanguage=en">IP/05/901</a>). Šis tinklalapis – tai konkretus Europos
      atsakas į nemažėjantį susirūpinimą, kad naudojimosi tarptautiniu tarptinkliniu ryšiu kainos yra nepagrįstai aukštos.
    </p>
    <p>
      Naują Komisijos vartotojams skirtą tinklalapį, kuriame skelbiamos tarptinklinio ryšio kainos, galima rasti:
    </p>
    <p>
      <a href="http://europa.eu.int/information_society/roaming">http://europa.eu.int/information_society/roaming</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Taip pat žr. <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>